钦定古今图书集成/明伦汇编/官常典/第657卷 > 李树敏
## 钦定古今图书集成/明伦汇编/官常典/第657卷 > 李树敏

按《吉安府志》：“树敏，扬州人。由恩贡。万历间授安福丞。
精敏能干，操执凛凛。始至部，使者督行田甚迫，敏自
治食具，出入阡陌间，不烦民一馔。会计精核，昼夜勤
劳不息。衙舍如禅院，率数日乃一肉食。故事，令入觐，
以丞摄篆。奸民乘隙结讼，捕吏旁午，敏独持简静，民
不见吏，即决狱，率以平恕。尝曰：‘吾为尔作衡，不敢以’”
喜怒为轻重也。除夕，有馈肉者，室人误受之，既就鼎，
亟出以还馈者。其清介绝俗多类此。亡何，病卒，士大
夫吏民莫不悲之。检其箧，无一钱之遗，而妻子贸贸
不能为敛。或醵钱助之，柩乃得归。